b'\n_START_ARTICLE_\nGabriel Tengstr\xc3\xb6m\n_START_PARAGRAPH_\nGabriel Tengstr\xc3\xb6m (3. maaliskuuta 1801 Pietarsaari \xe2\x80\x93 27. tammikuuta 1885 Pietarsaari) oli suomalainen Pietarsaaren pormestari ja valtiop\xc3\xa4iv\xc3\xa4mies._NEWLINE_Tengstr\xc3\xb6min vanhemmat olivat hallituskonseljin valtiovaraintoimituskunnan kamreeri Karl Fredrik Tengstr\xc3\xb6m (1762\xe2\x80\x931824) ja Anna Margareta Bergbom. H\xc3\xa4n k\xc3\xa4vi Turun katedraalikoulua ja p\xc3\xa4\xc3\xa4si ylioppilaaksi 1818. Tengstr\xc3\xb6m opiskeli Turun akatemiassa ja valmistui filosofian kandidaatiksi 1822 ja filosofian maisteriksi 1823. H\xc3\xa4n suoritti tuomarintutkinnon ja kameraalitutkinnon 1826. Tengstr\xc3\xb6m sai varatuomarin arvon 1828 ja h\xc3\xa4nest\xc3\xa4 tuli riemumaisteri 1873._NEWLINE_Tengstr\xc3\xb6m toimi Viipurin l\xc3\xa4\xc3\xa4nin varal\xc3\xa4\xc3\xa4ninsihteerin\xc3\xa4 vuonna 1836 ja sen j\xc3\xa4lkeen h\xc3\xa4n oli Pietarsaaren pormestarina 1836\xe2\x80\x931873. H\xc3\xa4n sai hovioikeudenasessorin arvonimen vuonna 1865. Tengstr\xc3\xb6m oli Tammikuun valiokunnan j\xc3\xa4senen\xc3\xa4 vuonna 1862 ja h\xc3\xa4n osallistui s\xc3\xa4\xc3\xa4tyvaltiop\xc3\xa4iville porvariss\xc3\xa4\xc3\xa4dyn edustajana 1863\xe2\x80\x931864, 1872 ja 1877\xe2\x80\x931878. _NEWLINE_Tengstr\xc3\xb6m oli naimisissa 1831\xe2\x80\x931837 Vaasan triviaalikoulun rehtorin Jonas Bergstenin tytt\xc3\xa4ren Eva Bergstenin (k. 1872) kanssa t\xc3\xa4m\xc3\xa4n kolmannessa avioliitossa, t\xc3\xa4m\xc3\xa4 liitto p\xc3\xa4\xc3\xa4ttyi avioeroon. Tengstr\xc3\xb6m meni sitten uudelleen naimisiin 1839 Vilhelmina Kristina Tingelundin (k. 1900) kanssa. Tengstr\xc3\xb6min velji\xc3\xa4 olivat Kokkolassa asianajajana toiminut varatuomari Karl Tengstr\xc3\xb6m (1794\xe2\x80\x931853) ja vuorimestari Fredrik Tengstr\xc3\xb6m (1799\xe2\x80\x931871). Kirjailija Fredrika Runeberg oli h\xc3\xa4nen siskonsa ja runoilija J. L. Runeberg h\xc3\xa4nen lankonsa.'